साल 2013-14 के दौरान आयात किए गए खाद्यतेलों में 50.40 फीसदी कच्चा पाम आयल, 24.19 फीसदी पामोलीन आयल, 13.68 फीसदी सूरजमुखी का तेल, 10.66 फीसदी सोयाबीन का तेल व 1.07 फीसदी अन्य किस्म के तेल थे. खाद्य मंत्रालय की ताजा रिपोर्ट के मुताबिक प्रति आदमी खाने के तेलों की सालाना खपत का औसत दुनिया में 27 किलोग्राम है, जबकि भारत में वह सिर्फ 16 किलोग्राम है, लेकिन आगे इस में लगातार इजाफा होगा. इस मुद्दे पर ध्यान दे कर यदि कारगर सुधार किए जाएं तो दूसरे मुल्कों से खाने का तेल मंगाने की बजाय उलटे निर्यात किया जा सकता है. उस हालत में किसानों को उन की उपज के दाम ज्यादा मिलेंगे, लेकिन बरसों से देशी तेलों की लगातार अनदेखी हो रही है, ताकि आयात जारी रहे. बेशक आयात बहुत सी चीजों का हो रहा है, लेकिन खाद्य तेल तो हमारे देश में रसोईघरों की रीढ़ हैं. तेलों का आयात हमारी कमजोरी जाहिर करता है.